Gamst om turbulent flyreise: - Middels tur i Finnmark
Landslagstroppen og støtteapparatet fikk føle «Hilde» på kroppen under reisen fra Herning til Molde lørdag kveld. Ifølge TV 2 var flere av spillerne bleke og svette etter å ha landet på Molde lufthavn Årø. - Jeg og Tore (Reginiussen) synes ikke at det var så ille. Det var en middels tur i Finnmark, og det er deilig å kjenne at man lever litt, sier Morten Gamst Pedersen med et smil til VG etter å ha kommet til Molde.32-åringen la ut et bilde av seg selv - tatt av Tom Høgli - i vindkastene utenfor flyplassen på sin egen Facebook-profil. Svein Graff i Norges Fotballforbund mener flyturen ikke var altfor dramatisk. - Vi var forberedt på turbulens og det var det, og de aller fleste tok det helt greit - særlig de fra nord. Enkelte andre syntes det var mye risting, men landingen gikk fint og vi er vel fremme i Molde, sier NFFs informasjonsdirektør til VG.Norge møter Skottland på Aker stadion tirsdag kveld etter å ha tapt for Danmark i Per-Mathias Høgmos tredje kamp som norske landslagssjef. - Skottland er et nivå tre-lag, og de er et lag som vi bør ha bak oss hvis vi skal nå målene våre, sa Høgmo tidligere denne uken.
Morten Gamst Pedersen (32) opplevde ikke landslagets flytur til Molde som særlig dramatisk.